Homeerinen hymni 2 Demeterille

**Homeerinen hymni Demeterille** () on Demeterille ja Persefonelle omistettu antiikin kreikkalainen hymniruno, joka on toinen niin kutsutuista homeerisista hymneistä. Se sisältää Eleusiin mysteerien perustamismyytin.

## Historia

*Hymni Demeterille* ajoitetaan 500-luvun eaa. alkupuolelle. Sen alkuperä liittyy Eleusiissa vietettyihin Eleusiin mysteereihin, ja se on mahdollisesti tarkoitettu lausuttavaksi Eleusiin kisoissa, jotka järjestettiin kolmena vuotena neljästä. Koska hymnissä ei mainita Ateenaa, se ajoittuu aikaan ennen Peisistratoksen kautta, jolloin mysteerit siirtyivät Ateenan hallintaan. Toisaalta runoilija näyttää hyödyntävän paitsi Hesiodosta ja Homeroksen eepoksia myös *[[Homeerinen hymni 5 Afroditelle|Hymniä Afroditelle]]*.

Myöhemmin hymni saattoi saada pyhän tekstin aseman. Eräässä papyruksessa (P. Berol. 13044), joka ajoitetaan ensimmäiselle vuosisadalle eaa., esiintyy proosamuotoinen kertomus Persefonen myytistä, jossa on sitaatteina Orfeuksen nimiin laitettuja säkeitä. Proosakertomus poikkeaa homeerisen hymnin kertomuksesta, mutta kaikki säkeet ovat hymnin muunnelmia. Arvellaan, että hymni omaksuttiin ja ehkä myös muokattiin viralliseksi pyhäksi tekstiksi ja pantiin Orfeuksen nimiin sen arvovallan lisäämiseksi. Eleusiissa Orfeus omaksuttiin mysteerien paljastajaksi ja perustajaksi viimeistään 400-luvulla eaa.

Hymnin tekstiä ei tunnettu nykyaikana, ennen kuin C. F. Matthaei löysi niin kutsutun Moskovan käsikirjoituksen (M) vuonna 1777. Siitä julkaistiin tekstilaitokset vuosina 1780 ja 1782.

## Sisältö

*Hymni Demeterille* käsittää 495 heksametrisäettä. Hymni on nimestään huolimatta osoitettu sekä Demeterille että Persefonelle, Eleusiin mysteerien hallitseville jumalattarille. Se kuvaa Persefonen ryöstöä, Demeterin surua ja siitä seuraavaa maailmanjärjestyksen kriisiä sekä mysteerikultin alkuperää.

Hymni kertoo, kuinka Persefone katoaa poimiessaan kukkia, kun maa avautuu ja Haades vie hänet manalaan Zeuksen suostumuksella. Hekate ja Helios kuulevat hänen avunhuutonsa, mutta Demeter jää aluksi tietämättömäksi tapahtuneesta ja lähtee epätoivoiseen etsintään. Yhdeksän päivän ajan hän vaeltaa soihtujen kanssa, kieltäytyy ruuasta ja levosta, kunnes Helios paljastaa totuuden ja Zeuksen osallisuuden. Tämä tieto syventää Demeterin vihaa ja surua, ja hän vetäytyy jumalten piiristä ihmisten keskuuteen.

Eleusiissa Demeter saapuu vanhan naisen hahmossa Keleoksen taloon ja ryhtyy hoitamaan Demofon-lasta. Hän yrittää tehdä lapsesta kuolemattoman salaisella rituaalilla, asettamalla tämän öisin tuleen, mutta äidin säikähtynyt puuttuminen estää tämän. Tällöin Demeter paljastaa jumalallisen olemuksensa, vaatii itselleen temppelin ja määrää eleusislaiset noudattamaan hänelle kuuluvia pyhiä menoja. Samalla hän pidättää maan hedelmällisyyden: vilja ei kasva, ihmiset kärsivät nälästä, eikä jumalille enää uhrata. Tilanne uhkaa koko jumalallista ja inhimillistä järjestystä, kunnes Zeus puuttuu asiaan ja lähettää Hermeen noutamaan Persefonea takaisin manalasta.

Persefone palaa äitinsä luo, mutta koska hän on syönyt manalassa granaattiomenan siemenen, sovitaan kompromissi: osan vuodesta hän viettää Haadeeen luona ja osan Demeterin kanssa. Tämän järjestelyn myötä Demeter tulee lepytetyksi, maa tulee jälleen hedelmälliseksi ja vuodenkulku saa pysyvän muotonsa. Ennen paluutaan Olympokselle Demeter opettaa Eleusiin hallitsijoille salaiset mysteerit, jotka takaavat vihityille muita paremman kohtalon kuoleman jälkeen. Hymni päättyy jumalattarien ylistykseen ja lupaukseen uudesta laulusta.

## Tulkintoja

Martin L. Westin mukaan monet myytin yksityiskohdat ennakoivat epäsuorasti rituaalisia tapoja ja kieltoja: näitä ovat Demeterin vaeltaminen soihtujen kanssa (48), hänen paastonsa ja peseytymättömyytensä (49–50, 200), hänen istumisensa Neidon lähteellä (98–), hänen äänetön istumisensa jakkaralla villapeitteen päällä (195–199), Iamben rivo pilailu (202–205) sekä paaston rikkominen erityisellä ohrasta tehdyllä juomalla, kykeonilla (208–211).

## Lähteet

## Kirjallisuutta
### Suomennos

* *Demeterille*. Teoksessa 

### Muita käännöksiä ja tekstilaitoksia

* *To Demeter*. Teoksessa 
* 

## Aiheesta muualla

* *[https://el.wikisource.org/wiki/Ομηρικοί_Ύμνοι/II._Εις_Δημήτραν Εἰς Δημήτραν]*. Wikiaineisto. 
* *[https://www.perseus.tufts.edu/hopper/text?doc=Perseus%3Atext%3A1999.01.0137%3Ahymn%3D2 Hymn 2 to Demeter]*. Perseus. 
* *[https://www.perseus.tufts.edu/hopper/text?doc=Perseus%3Atext%3A1999.01.0138%3Ahymn%3D2 Hymn 2 to Demeter]*. Perseus. 
* *[https://topostext.org/work/355 Homeric Hymn to Demeter]*. ToposText. 
* *[https://www.theoi.com/Text/HomericHymns1.html#2 To Demeter]*. Theoi Greek Mythology.